《石钟寺》
宋代·周弼

山前削成面，山后不露骨。
何人恋巢居，结屋寄突兀。
多风锁寒殿，频雨闭石窟。
笋透狮子倾，草蔽鸱吻没。
髑髅串胡神，缨络缠古佛。
熹灯影摧残，槁柏香蓬馞。
丹叶夏犹在，绿树暑未发。
坳径鸣秋蛩，闲阶起苍鹘。
僧衣莓苔侵，斋钵野菜掘。
梵庋止数卷，矧能备巾拂。
奔波道涂间，体倦神屡竭。
大险阨在前，醉梦魂恍惚。
信陋获安处，不胜尘土汩。
经房晚栖禅，殆亦未易忽。
铁凤终日叫，心颇恶此物。
欲去欲住间，征帆已超越。

作者简介：周弼（一一九四--一二五五），字伯弜，（又作伯弼，正卿），汝阳（今河南汝南）人，祖籍汶阳（今山东汶上）。周文璞之子。与李龏同庚同里。诗书画皆工，尤擅画墨竹。宁宗嘉定间进士（《江湖后集》卷一小传）。曾任江夏令。十七年（1224）即解官（本集卷二《甲申解官归故居有以书相问者》）。以后仍漫游东南各地，是否复官不详。卒于理宗宝佑三年（1255）。